Προβλήματα με επαγγελματίες υγείας

Ανησυχείτε για κάποιον επαγγελματία υγείας; **Αν ανησυχείτε για τη συμπεριφορά, την εργασία ή την υγεία του, αν είναι αναγνωρισμένος ή για τον τρόπο με τον οποίο διαφημίζει**, μπορεί να σημαίνει ότι υπάρχει κάποιο πρόβλημα το οποίο πρέπει να το γνωρίζει η Ahpra.

Αν ναι, μπορείτε να καλέσετε την Ahpra για μια εμπιστευτική συνομιλία.

Ποια είναι η Ahpra;

Ahpra είναι η Αυστραλιανή Ρυθμιστική Υπηρεσία Επαγγελματιών Υγείας (Australian Health Practitioner Regulation Agency). Δουλειά μας είναι να προστατεύουμε το κοινό διασφαλίζοντας ότι μόνο ασφαλείς και αναγνωρισμένοι επαγγελματίες υγείας ασκούν το επάγγελμα στην Αυστραλία.

Τι κάνει η Ahpra;

Εγγράφουμε τους επαγγελματίες υγείας.

Στην Αυστραλία υπάρχει ένας Νόμος που ισχύει για τους επαγγελματίες υγείας[[1]](#footnote-2) στις παρακάτω ειδικότητες:

|  |  |
| --- | --- |
| * επαγγελματίες υγείας Αβορίγινων και Νησιωτών των Στενών Τόρες | |
| * επαγγελματίες κινεζικής ιατρικής | |
| * χειροπράκτορες | |
| * επαγγελματίες οδοντιατρικής (περιλαμβανομένων των οδοντογιατρών) | |
| * ιατροί | |
| * ιατρικοί ογκολόγοι |
| * νοσηλευτές |
| * μαίες |
| * εργασιοθεραπευτές |
| * οπτομετρητές |
| * οσεοπαθητικοί |
| * διασώστες/πληρώματα ασθενοφόρου |
| * φαρμακοποοί |
| * φυσιοθεραπευτές |
| * ποδολόγοι |
| * ψυχολόγοι |

Ο Νόμος αναφέρει ότι για κάποιον να εγγραφεί ως επαγγελματίας υγείας σε οποιαδήποτε απ’ αυτές τις ειδικότητες πρέπει:

* να έχει το κατάλληλο πτυχίο
* να έχει εκπαιδευτεί κανονικά, και
* να ασκεί το επάγγελμα με ασφάλεια.

Αυτοί οι επαγγελματίες υγείας πρέπει να είναι εγγεγραμμένοι στην υπηρεσία μας.

Διατηρούμε μια λίστα με τους επαγγελματίες υγείας. Αυτή η λίστα λέγεται «μητρώο επαγγελματιών υγείας».

Η Ahpra διατηρεί μια λίστα με κάθε επαγγελματία υγείας που είναι εγγεγραμμένος να ασκεί το επάγγελμα στην Αυστραλία στις ειδικότητες που αναφέρονται παραπάνω. Λέγεται μητρώο επαγγελματιών υγείας (η «λίστα»). Ενθαρρύνουμε όλους να ελέγξουν εάν ο επαγγελματίας της υγείας τους είναι εγγεγραμμένος, ώστε να γνωρίζουν ότι ο επαγγελματίας είναι αναγνωρισμένος. Μπορείτε να βρείτε το μητρώο [εδώ](https://www.ahpra.gov.au/Registration/Registers-of-Practitioners.aspx).

Για να ελέγξετε αν ο επαγγελματίας της υγείας σας είναι εγγεγραμμένος, μπορείτε να δείτε τη λίστα. Όταν το όνομα του επαγγελματία αναγράφεται στη λίστα, γνωρίζετε ότι είναι εγγεγραμμένος και πληροί [τις προϋποθέσεις εγγραφής](https://www.ahpra.gov.au/Registration/Registration-Standards.aspx) και ότι μπορεί να ασκεί το επάγγελμα σύμφωνα με τους όρους της εγγραφής του. Μερικές φορές η εγγραφή κάποιου επαγγελματία υγείας συνοδεύεται με όρους που περιορίζουν τι μπορεί να κάνει και αυτοί οι περιορισμοί αναγράφονται επίσης στη λίστα. Έχουμε μια διαφορετική λίστα επαγγελματιών υγείας που **δεν επιτρέπεται** να ασκούν το επάγγελμα. Μπορείτε να βρείτε περισσότερες πληροφορίες για τη λίστα αυτή [εδώ](https://www.ahpra.gov.au/Registration/Registers-of-Practitioners/Cancelled-Health-Practitioners.aspx).

Διασφαλίζουμε ότι οι επαγγελματίες υγείας ασκούν το επάγγελμα με ασφάλεια.

Αν πιστεύετε ότι ένας επαγγελματίας υγείας δεν κάνει τη δουλειά του με ασφάλεια, μπορείτε να μας το πείτε και θα το εξετάσουμε για να είμαστε σίγουροι ότι είναι ασφαλές να ασκούν το επάγγελμα.

Ανησυχείτε για κάποιον επαγγελματία υγείας;

Μπορεί να ανησυχείτε για:

* **Τη συμπεριφορά του**
  + Συμπεριφέρθηκε με κάποιον τρόπο που σας έκανε να αισθανθείτε ανασφάλεια;
  + Ήταν η συμπεριφορά του αγενής, μη επαγγελματική ή ακατάλληλη;
* **Την εργασία του**
  + Ασκούσε τα καθήκοντά του ο επαγγελματίας υγείας με ασφαλή τρόπο;
  + Ήταν η απόδοσή του αυτή που περιμένατε;
* **Την υγεία του**
  + Μήπως ο επαγγελματίας υγείας φαινόταν να έχει κάποιο πρόβλημα υγείας που τον εμπόδιζε να ασκεί με ασφάλεια το επάγγελμά του;
* **Είναι πράγματι επαγγελματίας υγείας;**
  + Μήπως είπε ότι ήταν επαγγελματίας υγείας, αλλά το όνομά του δεν ήταν στο διαδικτυακό δημόσιο μητρώο Ahpra;
  + Πιστεύετε ότι μπορεί να λέει ψέματα για το πτυχίο του;
* **Διαφήμιση**
  + Μήπως ο επαγγελματίας υγείας διαφήμιζε τις υπηρεσίες υγείας μ’ έναν τρόπο που ήταν παραπλανητικός;
  + Για παράδειγμα, μήπως διαφήμιζε ότι έχει κάποια θαυματουργική γιατρειά;
* **Κάτι άλλο**
  + Ήταν κάτι που σας έκανε να νομίσετε ότι κάτι πάει στραβά;

Μπορείτε να μας καλέσετε ακόμα κι αν δεν είστε βέβαιοι ότι υπήρχε κάποιο πρόβλημα. Δείτε τα στοιχεία επικοινωνίας μας παρακάτω.

Ποιος μπορεί να έχει τον τίτλο του επαγγελματία υγείας;

Ο Νόμος καθιστά παράνομο για κάποιον να λέει ότι είναι επαγγελματίας υγείας σε μια απ’ τις ειδικότητες που αναφέρονται παραπάνω, ή προσποιείται ότι έχει μια απ’ αυτές τις ειδικότητες, όταν δεν είναι εγγεγραμμένος στην Ahpra.

Μόνο άτομα που είναι εγγεγραμμένοι επαγγελματίες υγείας μπορούν να χρησιμοποιούν συγκεκριμένους τίτλους εργασίας. Για παράδειγμα, μόνο ένα άτομο που έχει εγγραφεί ως νοσηλευτής μπορεί να έχει τον τίτλο του νοσηλευτή.

Αν κάποιος δεν είναι εκπαιδευμένος και εγγεγραμμένος στην Ahpra, είναι παράνομο για το άτομο αυτό να αυτοαποκαλείται με έναν απ’ αυτούς τους τίτλους.

Μπορούν επαγγελματίες υγείας από άλλες χώρες να ασκούν το επάγγελμα στην Αυστραλία;

Μερικά άτομα που μεταναστεύουν στην Αυστραλία μπορεί να έχουν εκπαιδευτεί ως επαγγελματίες υγείας σε άλλες χώρες. Αν δεν είναι εγγεγραμμένοι στην Ahpra στην Αυστραλία, είναι παράνομο να χρησιμοποιούν έναν απ’ αυτούς τους τίτλους ή να ισχυρίζονται ότι πληρούν τις προϋποθέσεις για άσκηση του επαγγέλματος εδώ. Αν θέλουν να ασκήσουν το επάγγελμα εδώ, πρέπει να εγγραφούν στην Ahpra.

Υπάρχουν ορισμένα πράγματα που μόνο οι εγγεγραμμένοι επαγγελματίες υγείας επιτρέπεται να κάνουν;

Ναι. Ο Νόμος λέει ότι ορισμένες διαδικασίες μπορούν να γίνουν **μόνο** από εγγεγραμμένο επαγγελματία υγείας ή υπό την επίβλεψη ενός εγγεγραμμένου επαγγελματία υγείας. Αποκαλούμε αυτές τις διαδικασίες πράξεις που υπόκεινται σε άδεια. Για παράδειγμα, υπάρχουν ορισμένα πράγματα που μόνο ένας εγγεγραμμένος οδοντίατρος ή γιατρός μπορεί να κάνει, συμπεριλαμβανομένων οποιωνδήποτε μη αναστρέψιμων διαδικασιών σε ανθρώπινα δόντια ή τοποθέτηση τεχνητών δοντιών.

Αν πιστεύετε ότι κάποιος εκτελούσε αυτές τις διαδικασίες που υπόκεινται σε άδεια όταν δεν έπρεπε να τις εκτελεί, θα πρέπει να ενημερώσετε την Ahpra. Δείτε τα στοιχεία επικοινωνίας μας παρακάτω.

Υπάρχουν κανόνες σχετικά με τον τρόπο με τον οποίο ένας επαγγελματίας υγείας μπορεί να διαφημίσει;

Ναι. Ο Νόμος περιλαμβάνει αυστηρούς κανόνες για το πώς ένας επαγγελματίας υγείας μπορεί να διαφημίσει τις υπηρεσίες του. Η διαφήμιση ενός επαγγελματία υγείας δεν πρέπει:

* να είναι ψευδής, παραπλανητική ή δόλια
* να χρησιμοποιεί δώρα, εκπτώσεις ή άλλα βραβεία ή ανταμοιβές, εκτός αν αναφέρονται οι όροι και οι προϋποθέσεις
* να χρησιμοποιεί μια σύσταση ή θετική δήλωση από ασθενή σχετικά με τη φροντίδα που έλαβε από τον συγκεκριμένο επαγγελματία υγείας
* να δημιουργεί μια μη ρεαλιστική προσδοκία για πιθανά αποτελέσματα, όπως μια θαυματουργική γιατρειά, ή
* να παροτρύνει τον κόσμο να χρησιμοποιήσει υπηρεσίες υγείας που δεν τις χρειάζεται.

Πώς να επικοινωνήσετε μαζί μας

Μπορείτε να επισκεφθείτε την ιστοσελίδα μας όπου υπάρχουν πληροφορίες για τις υπηρεσίες διερμηνέων: **www.ahpra.gov.au**

Καλέστε μας στο **1300 419 495 για μια εμπιστευτική συνομιλία.**

Υπηρεσίες διερμηνέων

Συνεργαζόμαστε με την Υπηρεσία Μεταφραστών και Διερμηνέων (TIS National). Αν είστε μη αγγλόφωνο άτομο ή σας είναι ευκολότερο να μιλήσετε στη γλώσσα σας, μπορείτε να χρησιμοποιήσετε την Υπηρεσία Μεταφραστών και Διερμηνέων για να μιλήσετε με κάποιον στην Ahpra. Αυτή η υπηρεσία είναι δωρεάν. Απλά καλέστε το TIS National στο 131 450 και ζητήστε τους να καλέσουν την Ahpra στο 1300 419 495.

1. Λέγεται Εθνικός Κανονιστικός Νόμος Επαγγελματιών Υγείας [↑](#footnote-ref-2)